Document ID: 31993R3531

ΚΑΝΟΝΙΣΜΟΣ (ΕΚ) αριθ. 3531/93 ΤΗΣ ΕΠΙΤΡΟΠΗΣ της 21ης Δεκεμβρίου 1993 περί κατανομής της δασμολογικής ποσόστωσης στις εισαγωγές στην Κοινότητα αργιλίου σε ακατέργαστη μορφή καταγωγής Αρμενίας, Αζερμπαϊτζάν, Λευκορωσίας, Γεωργίας, Καζακστάν, Κιργιζίας, Μολδαβίας, Ρωσίας, Τατζικιστάν, Τουρκμενιστάν, Ουζμπεκιστάν, Ουκρανίας, Εσθονίας, Λιθουανίας και Λετονίας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 113-
τον κανονισμό (ΕΟΚ) αριθ. 1023/70 του Συμβουλίου της 25ης Μαΐου 1970 περί θεσπίσεως κοινής διαδικασίας διαχειρίσεως των ποσοστώσεων (1), και ιδίως τα άρθρα 2 και 11,
Εκτιμώντας:
ότι η Επιτροπή, με τον κανονισμό (ΕΚ) αριθ. 3257/93 (2), τροποποιεί και παρατείνει μέχρι τις 28 Φεβρουαρίου 1994 τον κανονισμό της (ΕΟΚ) αριθ. 2227/93 (3) που υποβάλλει σε ποσοστικό περιορισμό τις εισαγωγές αργιλίου σε ακατέργαστη μορφή των κωδικών ΣΟ 7601 10 00 και 7601 20 10 καταγωγής Αρμενίας, Αζερμπαϊτζάν, Λευκορωσίας, Γεωργίας, Καζακστάν, Κιργιζίας, Μολδαβίας, Ρωσίας, Τατζικιστάν, Τουρκμενιστάν, Ουζμπεκιστάν, Ουκρανίας, Εσθονίας, Λιθουανίας και Λετονίας- ότι, στο πλαίσιο αυτό, οι υπόψη εισαγωγές έχουν περιορισθεί σε συνολική κοινοτική ποσοτική προσόστωση 45 000 τόνων για το χρονικό διάστημα από 1ης Δεκεμβρίου 1993 μέχρι 28 Φεβρουαρίου 1994-
ότι τεχνικοί και διοικητικοί λόγοι οδήγησαν την Επιτροπή να άρει μια αυστηρά κοινοτική διαχείριση της ποσόστωσης και να προβλέψει μια κατανομή αυτής μεταξύ των κρατών μελών σε συνάρτηση με τα παραδοσιακά ρεύματα συναλλαγών, σύμφωνα με τη διαδικασία που προβλέπεται στο άρθρο 11 του κανονισμού (ΕΟΚ) αριθ. 1023/70-
ότι, προκειμένου να εξασφαλισθεί η συμφωνία του τρόπου κατανομής με τις διατάξεις της συνθήκης και, ειδικότερα, με τον κοινό χαρακτήρα της κοινής εμπορικής πολιτικής, είναι σημαντικό να θεσπισθεί διορθωτικός μηχανισμός που να εξασφαλίζει την άμεση εισαγωγή στα κράτη μέλη των οποίων το μερίδιο έχει ήδη εξαντληθεί, για όσο διάστημα υφίσταται ακόμη η καθολική κοινοτική ποσόστωση-
ότι, κατά συνέπεια, είναι αναγκαία η σύσταση κοινοτικού αποθέματος το οποίο θα αφορά ποσότητα ίση προς 6 750 τόνους και η οποία θα αποτελέσει το αντικείμενο μελλοντικής κατανομής, το αργότερο μέχρι την 1η Φεβρουάριου 1994, προκειμένου να ανταποκριθεί, ενδεχομένως, στις ανάγκες των μη παραδοσιακών εισαγωγέων-
ότι κρίνεται, εξάλλου, σκόπιμο να προβλεφθεί ότι τα ακόμη διαθέσιμα την ημερομηνία αυτή τμήματα των μεριδίων των κρατών μελών επιστρέφονται στο κοινό κοινοτικό απόθεμα και αποτελούν αντικείμενο της ίδιας κατανομής-
ότι, για να εξασφαλισθεί η αποτελεσματική διαχείριση του συστήματος που θεσπίζεται, κρίνεται σκόπιμο να επιβληθεί στα κράτη μέλη, εκτός από τις υποχρεώσεις που απορρέουν από το άρθρο 8 παράγραφος 1 του κανονισμού (ΕΟΚ) αριθ. 1023/70, η υποχρέωση να ενημερώσουν την Επιτροπή για την εξάντληση του μεριδίου τους και να της κοινοποιήσουν, πριν από τις 28 Ιανουαρίου 1994, τις ποσότητες του αντίστοιχου μεριδίου τους που είναι ακόμη διαθέσιμες-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Ποσοστώσεων που έχει συσταθεί βάσει του άρθρου 10 του κανονισμού (ΕΟΚ) αριθ. 1023/70,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η ποσόστωση για τις εισαγωγές στην Κοινότητα αργιλίου σε ακατέργαστη μορφή που υπάγεται στους κωδικούς ΣΟ 7601 10 00 και 7601 20 10 καταγωγής Αρμενίας, Αζερμπαϊτζάν, Λευκορωσίας, Γεωργίας, Καζακστάν, Κιργιζίας, Μολδαβίας, Ρωσίας, Τατζικιστάν, Τουρκμενιστάν, Ουζμπεκιστάν, Ουκρανίας, Εσθονίας, Λιθουανίας και Λετονίας που ορίζεται από τον κανονισμό (ΕΟΚ) αριθ. 3257/93 για την περίοδο από 1ης Δεκεμβρίου 1993 μέχρις 28 Φεβρουαρίου 1994, υποδιαιρείται σε δύο τμήματα εκ των οποίων το πρώτο κατανέμεται μεταξύ των κρατών μελών σύμφωνα με το παράρτημα του παρόντος κανονισμού.
2. Το δεύτερο τμήμα ύψους 6 750 τόνων αποτελεί κοινοτικό απόθεμα που θα αποτελέσει, σύμφωνα με τη διαδικασία που προβλέπεται από τον κανονισμό (ΕΟΚ) αριθ. 1023/70, αντικείμενο μεταγενέστερης κατανομής, το αργότερο την 1η Φεβρουαρίου 1994, λαμβάνοντας υπόψη τις ανάγκες των μη παραδοσιακών εισαγωγέων.
Άρθρο 2
Τα κράτη μέλη ανακοινώνουν στην Επιτροπή, το αργότερο στις 28 Ιανουαρίου 1994, τα τμήματα του μεριδίου τους που είναι ακόμη διαθέσιμα. Οι εν λόγω ποσότητες επιστρέφονται στο κοινοτικό απόθεμα και θα αποτελέσουν αντικείμενο της ίδιας κατανομής με εκείνη που προβλέπεται στο άρθρο 1 παράγραφος 2.
Άρθρο 3
Ο παρών κανονισμός αρχίζει να ισχύει την επομένη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται μέχρι τις 28 Φεβρουαρίου 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Δεκεμβρίου 1993.

Labels: 3
10
1
18